
PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti 24.05.2001

Nr.83

R A P O R T 

asupra  propunerii  legislative  privind  acordarea  de

facilităţi  cetăţenilor  români  rezidenţi în  străinătate, 

precum şi persoanelor de origine română cu cetăţenie 

română, cu două sau mai multe cetăţenii
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind acordarea de facilităţi cetăţenilor români rezidenţi în străinătate, precum şi persoanelor de origine română cu cetăţenie română, cu două sau mai multe cetăţenii, trimisă cu adresa nr.83 din 2 mai 2001, înregistrată sub nr.589 din 2 mai 2001.

În conformitate cu prevederile art.110 alin.(1) din Constituţia României, Guvernul a transmis punctul său de vedere, cu adresa nr.1991/MRP/10.05.2001, precizând că nu susţine promovarea acestei iniţiative legislative.

Consiliul Economic şi Social a transmis cu adresa nr.384 din 8.03.2001 avizul negativ asupra propunerii legislative.

Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat propunerea legislativă menţionată mai sus, în şedinţa din 24 mai 2001 şi a constatat următoarele:

- prin textul propus se urmăreşte acordarea de facilităţi tuturor persoanelor care sunt de origine română, fie că mai sunt sau nu cetăţeni români, în scopul de a “reface legăturile cu ţara, contribuind inclusiv la menţinerea şi apărarea valorilor limbii, culturii, spiritualităţii şi istoriei noastre naţionale”;

- prevederile acestui proiect, care instituie o serie de facilităţi pentru cetăţenii români sau persoanele de origine etnică română care au domiciliul în străinătate, reprezintă o discriminare faţă de cetăţenii români cu domiciliul în România, încălcându-se astfel principiul egalităţii între cetăţenii români, consacrat în art.16 din Constituţia României;

- prin bugetele Ministerului Informaţiilor Publice, Ministerului Afacerilor Externe şi Ministerului Culturii şi Cultelor se alocă fonduri de la bugetul de stat – capitolul 5901 “Cultură, religie şi acţiuni privind activitatea sportivă şi de tineret”, pentru sprijinirea activităţii românilor de pretutindeni, precum şi pentru promovarea imaginii şi intereselor româneşti peste hotare;

- facilităţile tarifare de transport aerian de pasageri şi de mărfuri se acordă în exclusivitate de către conducerea TAROM S.A., având la bază reglementările naţionale şi internaţionale în domeniu;

- bugetul Ministerului Lucrărilor Publice, Transporturilor şi Locuinţei nu poate suporta facilităţile tarifare pe cursele TAROM, deoarece acestea ar reprezenta o subvenţie care ar contraveni prevederilor legislaţiei europene şi naţionale;

- aplicarea prevederilor art.5 din această propunere legislativă, ar duce la încălcarea dispoziţiilor art.19 alin.(5) din Legea nr.72/1996 privind finanţele publice, potrivit cărora, pe măsura stabilizării şi restructurării sectoarelor economice şi bugetare, Guvernul “analizează şi propune Parlamentului desfiinţarea fondurilor speciale constituite în afara bugetului de stat ori a bugetului asigurărilor sociale de stat sau includerea acestora în bugetele respective”;

- în prezent, tinerii de origine etnică română sau cetăţenii români cu domiciliul în străinătate, pot beneficia în România de burse în învăţământul preuniversitar, în cel superior, la doctorat şi la specializare postuniversitară, în condiţiile Hotărârii Guvernului nr.689/1994 privind acordarea unor burse de studii, doctorat şi specializare, a altor forme de sprijin pentru tineri de origine etnică română sau pentru cetăţenii români cu domiciliul în străinătate, cu modificările ulterioare, şi ale Hotărârii Guvernului nr.288/1993 privind şcolarizarea în România a cetăţenilor din alte ţări, republicată;

- în ceea ce priveşte impozitul pe profit, sunt deja reglementate diverse facilităţi. Potrivit art.5 alin.(4) din Ordonanţa Guvernului nr.70/1994 privind impozitul pe profit, republicată, cu modificările şi completările ulterioare, începând cu 1 ianuarie 2000 stimularea efectuării investiţiilor s-a realizat prin deducerea din profitul impozabil aferent exerciţiului financiar a unei cote de 10% din preţul de achiziţie al echipamentelor tehnologice şi mijloacelor de transport, care acţionează în sensul reducerii cotei efective de impunere, motivând agenţii economici să modernizeze tehnologiile de fabricaţie şi încurajând investiţiile profitabile pe termen lung. Deducerea se calculează în luna în care se realizează investiţia şi se aplică asupra costului de achiziţie, reprezentând o amortizare suplimentară din punct de vedere fiscal;

- în ceea ce priveşte art.20 din această propunere legislativă, menţionăm că există prevederi legale în domeniul vamal pentru susţinerea activităţii de export. În acest sens, există Ordonanţa Guvernului nr.14/1995 privind unele măsuri pentru stimularea realizării de obiective complexe şi a producţiei cu ciclu lung de fabricaţie, destinate exportului;

- acordarea de facilităţi fiscale pentru importurile în cauză echivalează cu subvenţionarea de la bugetul de stat a acestor importuri pentru care nu s-au prevăzut sursele de acoperire a golului de venituri astfel creat;

- potrivit Convenţiei de la Viena din 1961 privind relaţiile diplomatice. misiunile diplomatice şi consulare nu pot efectua servicii legate de distribuirea de bilete de avion, aşa cum se preconizează în art.4 din propunerea legislativă;

- formula “orice persoană de origine română care nu şi-a pierdut cetăţenia prin decizia organelor române de justiţie”, folosită în textul alin.(2) al art.1 este susceptibilă de interpretare;

- în ce priveşte textul art.13, participarea la competiţii sportive a unor echipe sau formaţii sportive româneşti sau străine este reglementată prin Hotărârea Guvernului nr.240/1999 pentru aprobarea Normelor privind reglementarea unor probleme financiare în activitatea sportivă.



Faţă de cele constatate mai sus, cu majoritate de voturi, membrii Comisiei juridice, de disciplină şi imunităţi, au hotărât să propună plenului Camerei Deputaţilor respingerea acestei iniţiative legislative.


În raport de obiectul şi conţinutul său, proiectul de lege face parte din categoria legilor ordinare.

                 PREŞEDINTE,                                    SECRETAR, 

               dr. Ionel Olteanu                              Carmen Dumitriu

   Red. consilier

Dumitra Diaconu

